„ Svona deyrðu í snjó , “ segir Katia Kuwabara , einn 39 ferðalanganna sem var í vélsleðaferð á vegum Mountaineers of Iceland í grennd við Langjökul á þriðjudaginn fyrir viku , í samtali við Iceland Monitor . Ferðin endaði á því að hópur björgunarsveitarmanna þurfti að bjarga fólkinu í vonskuveðri . Kuwabara , sem er 49 ára gamall brasilískur ljósmyndari var á ferð ásamt vinkonu sinni , Virginiu Galvani , og tveimur sonum hennar . Ferðin til Íslands góð og slæm Kuwabara og samferðafólk spurði hvort það væri öruggt að ferðast með börn í vélsleðaferðir en strákarnir eru 14 og níu ára gamlir . Svarið var að það væri öruggt enda hefði verið farið í mörg ár í slíkar ferðir . „ Þetta var fyrsta ferð mín til Íslands , “ segir Kuwabara . Hún segir ferðina hafa verið góða og slæma , landslagið ótrúlegt en að sama skapi sé óskiljanlegt hvernig svona óábyrgt fyrirtæki geti skipulagt vélsleðaferðir án öryggisbúnaðar eða reynslu í tilvikum eins og þessu . Frá því klukkan tvö um daginn og fram til hálfníu um kvöldið var hún í fimm manna hópi í hríðarbyl . Hún segir að leiðsögumaðurinn hafi ekki sagt þeim hvað ætti að gera í þessum aðstæðum . Hann hafi farið úr ullarpeysu og notað hana til að reyna að hlýja öðrum syni Galvani á fótunum en sá hafði misst tilfinningu í fótunum . Fengu alltaf þau svör að aðstoð bærist eftir 20 mínútur Þau spurðu ítrekað hvenær hjálp myndi berast og fengu alltaf þau svör að það yrði eftir 20 mínútur . Allan tímann reyndu Kuwabara og ferðafélagar hennar að gera allt sem þau gátu til að halda á sér hita . „ Ég hugsaði með mér ; svona deyrðu í snjó , “ segir Kuwabara . Aðstæður voru afar erfiðar á Langjökli í síðustu viku . Ljósmynd / Landsbjörg Hún lýsir því hvernig ferðafólkinu hafi loksins verið komið í skjól inni í farartæki . Þegar inn í farartækið var komið tók Kuwabara eftir því að síminn hennar virkaði aftur . Þá spurði hún aðra ferðalanga hvort þeir könnuðust við neyðarnúmerið og írsk kona sagðist þekkja 112 . Glíma við vandamál viku eftir ferðina Björgunarsveitarfólki tókst að bjarga ferðalöngunum og starfsfólki Mountaineers úr vonskuveðrinu . Nú viku síðar segir Kuwabara að börnin séu enn tilfinningalaus í hluta af höndum og fótum . Auk þess hafi hún verið greind með fyrstu einkenni lungnabólgu .